Pentru joi, 7 martie, meteorologii anunță o răcire considerabilă a vremii față de zilele anterioare. Maximele termice se vor situa între 2 și 10 grade Celsius, iar minimele se vor încadra între -4 și 5 grade Celsius, conform Administrației Naționale de Meteorologie (ANM).
Vremea va fi mohorâtă, iar temperaturile se vor situa în jurul mediilor multianuale. Meteorologii anunță precipitații sub formă de ninsoare la munte, iar în Banat, Crișana, Oltenia, local în Maramureș, Muntenia vor cădea ploi. În plus, cu totul izolat în Dobrogea, local în Transilvania și Moldova vor fi ploi și temporar lapoviță.
Vântul își va face, de asemenea, simțită prezența, suflând slab și moderat și cu unele intensificări în nord-vest, centru și sud, unde va avea viteze de 35-45 km/h.
Vremea în Capitală
Bucureștenii au parte de vreme rece și închisă. Va ploua trecător, iar vântul va prezenta ușoare intensificări ( suflând cu viteze de 40-45 km/h).
Mercurul din termometre va indica 7-9 grade Celsius, iar temperaturile minime se vor încadra între 2 și 3 grade.